टटका खबर, 6 मार्च 2017, सोमार
March 6, 2017
यूपी विधानसभा चुनाव के सतवाँ आ आखिरी दौर के वोटिंग खाति होखे वाला प्रचार के काम आजु साँझ पाँच बजे से रोक दीहल गइल. एह दौर के वोटिंग 8 मार्च का दिने होखे वाला बा. एह दिन सात जिलन के 40 गो सीट ला वोटिंग होखी.
चुनाव आयोग के निर्देश का चलते अब 8 मार्च के आवे वाला एक्जिट पोल प्रसारण 9 मार्च के साँझ साढ़े पाँच बजे का बादे देखावल सुनावल छापल जा सकी. वोट के गिनिती 11 मार्च के होखी बाकि ओकरा पहिलहीं से अचकर पचीसी के दौर शुरी हो जाला आ कुछ लोग ला ई मनरंजन के साधन होला.
यूपी के चुनाव ला पीएम मोदी आपन जी जान लगा के प्रमचार कइलन आ आजु जील के आस लीहले दिल्ली लवटि गइलन. 1 मई 2016 का दिने बलिया से उज्जवला योजना के उद्घाटन का साथही प्रचार के शुरुआत मानल जा सकेला. बाकि चुनाव के अधिसूचना जारी भइला का बाद पीएम मोदी नाहियो त 20 गो रैली कइलन. एह हालात में यूपी में भाजपा के जीच भी हार के सगरी जिम्मा उनुकरे मानल जाई.
अखिलेश आ राहुलो एह दौरान कम प्रचार नइखन कइले. ई लोग 100 से अधिका रैली आ रोड शो कइल आ राहुल खाति ई बने भा बिगडे वाला चुनाव हो गइल बा. सपो के हार जीत के सगरी जिम्मा अखिलेशे के मानल जाई. अगर सपा का हार भइल त अपना परिवारो में उनुकर छीछालेदर हो सकेला.
बसपा के मायावती बहिनो ला ई चुनाव जीवन मरण के सवाल बनि गइल बा. लोकसभा में आपन भद पिटवा चुकल बसपा अगर इहो चुनाव हारल त मायावती के करिश्मा हमेशा ला खतम माने के अनेसा बनि जाई. मायावती अपना हर रैली में अइसन आभास देत आइल बाड़ी कि सरकार उनुके बने जात बा.
4 मार्च का दिने आजमगढ़ में भइल वोटिंग का बाद से ओहिजा तनाव पसरल बा. वोटिंग का दिने सदर, फूलपुर अउर अतरौलिया में दू गुटन के बीच मारपीट का बादे से पुलिस चौकन्ना बिया आ ओकर कहना बा कि हालात काबू में बा.
आजमगढ़ जिला के बरदह इलाका में भगवानपुर गाँव का नियरा एगो बस आ ट्रक का बीचे भइल टक्कर में एक आदमी के जान चलि गइल आ एक आदमी बहुते घाहिल हो गइल. ट्रक के खलासी के मौत हो गइल जबकि ड्राइवर घाहिल भइल बा.
वाराणसी में एक तरह से लगातार तिसरका दिने रोडशो करत पीएम मोदी आजु गढवाघाट आश्रम में गौसेवा कइलन आ ओकरा बाद देश के प्रधानमंत्री रहल लाल बहादुर शास्त्री के पारिवारिक मकान प जा के उनुका के आपन श्रद्धांजलि दीहलन. रामनगर के लाल बहादुर शास्त्री चौराहा प उनुका मूर्ति प फूलमाला चढ़वलन आ करीब आधा किलोमीटर पैदल चलि के संग्रहालय बना दीहल गइल मकान प गइलन.
भोजपुर जिला के आरा शहर के गोला मुहल्ला में नेहरु नगर मुहल्ला से आइल बारात में काल्हु जयमाल का बेरिया खुशी में कइल गइल फायरिंग से एगो नवही घवाहिल हो गइल. बाद में इलाज का बावजूद ओकरा के बचावल ना जा सकल.
केन्द्र सरकार बैंकन से आपन ट्रांजेक्शन चार्ज आ मिनिमम बैलेंस ना रखला प लागे वाला जुर्माना प फेर से सोचे के कहले बिया. पूरा देश में बैंकन के एह फैसला प नाराजगी देखे के मिलल बा.
सारण जिला के गड़खा इलाका के फुलवरिया गांव का नियरा खेत से एगो छात्र के लाश पुलिस बरामद कइलसि. ई लइका फुलवरिए के रहल आ मैट्रिक के परीक्षा देत रहल.
bho_Deva eng_Latn bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva